CELEX: 52017PC0724
Language: da
Date: 2017-12-01
Title: Forslag til RÅDETS GENNEMFØRELSESAFGØRELSE om bemyndigelse af Sverige til at anvende nedsatte punktafgiftssatser for elektricitet, der forbruges af husholdninger og virksomheder i servicesektoren, som er beliggende i visse områder i det nordlige Sverige, i overensstemmelse med artikel 19 i direktiv 2003/96/EF

EUROPA-KOMMISSIONEN
            Bruxelles, den1.12.2017
            COM(2017) 724 final
            2017/0320(NLE)
            Forslag til
            RÅDETS GENNEMFØRELSESAFGØRELSE
            om bemyndigelse af Sverige til at anvende nedsatte punktafgiftssatser for elektricitet, der forbruges af husholdninger og virksomheder i servicesektoren, som er beliggende i visse områder i det nordlige Sverige, i overensstemmelse med artikel 19 i direktiv 2003/96/EF
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               1.1.Forslagets begrundelse og formål
            
            
               Reglerne for beskatning af energiprodukter og elektricitet i Unionen er fastlagt i Rådets direktiv 2003/96/EF
                  1
                (i det følgende benævnt "energibeskatningsdirektivet" eller "direktivet").
            
            
               I henhold til direktivets artikel 19, stk. 1, og i tilslutning til bestemmelserne i navnlig artikel 5, 15 og 17 kan Rådet med enstemmighed på forslag af Kommissionen give en medlemsstat tilladelse til at indrømme yderligere fritagelser eller lempelser af afgiftssatsen, hvis særlige politiske hensyn taler herfor.
            
            
               Formålet med dette forslag er at gøre det muligt for Sverige - inden for definerede grænser - at anvende en nedsat afgiftssats for elektricitet, som forbruges af husholdninger og virksomheder i servicesektoren i visse områder i det nordlige Sverige. Formålet med foranstaltningen er at kompensere for højere varmeudgifter i disse områder som følge af de særlige klimatiske forhold i regionen. 
            
            
               Ifølge direktivets artikel 19, stk. 1, kan Rådet med enstemmighed på forslag af Kommissionen give en medlemsstat tilladelse til at indrømme yderligere afgiftsfritagelser eller -lempelser, hvis særlige politiske hensyn taler herfor.
            
            
               Sverige bemyndiges ved Rådets afgørelse 2012/47/EU til at anvende en nedsat punktafgiftssats for elektricitet, som forbruges af husholdninger og virksomheder i servicesektoren i visse kommuner, der er opført i bilaget til afgørelsen. Afgiftsnedsættelsen skal stå i forhold til de ekstra varmeudgifter som følge af klimaforholdene i Nordsverige sammenlignet med resten af Sverige, og den nedsatte sats skal opfylde kravene i direktiv 2003/96/EF, særlig minimumsafgiftssatserne i artikel 10 i nævnte direktiv. Denne tilladelse udløber den 31. december 2017.
            
            
               Ved brev af 10. maj 2017, jf. direktivets artikel 19, har de svenske myndigheder meddelt Kommissionen, at de har til hensigt fortsat at anvende denne nedsatte punktafgiftssats. Nedsættelsen må ikke overstige 96 SEK pr. MWh, eller ca. 10 EUR
                  2
                pr. MWh. Sverige har anmodet om, at nedsættelsen godkendes for en periode på seks år, dvs. indtil den 31. december 2023, hvilket er den maksimale periode, der er anført i direktivets artikel 19, stk. 2.
            
            
               Sverige fremlagde supplerende oplysninger og præciseringer den 1. september 2017.
            
            
               Sverige begrunder foranstaltningen med, at den har et miljø- samt regional- og samhørighedspolitisk sigte. Sverige understreger, at de nationale punktafgiftssatser for elektricitet stadig er betydeligt højere end de minimumsafgiftssatser, der er foreskrevet i direktiv 2003/96/EF, og at afgiftssystemet på nationalt plan derfor rummer et stærkere incitament til energieffektivitet end EU's minimumssatser. Ifølge de svenske myndigheder kan dette høje generelle afgiftsniveau imidlertid kun blive opretholdt, hvis de nordlige områder, som befinder sig i en konkurrencemæssigt ringere situation på grund af de klimatiske forhold, indrømmes en afgiftsnedsættelse. Samtidig vil foranstaltningen mindske forskellene i omkostninger til opvarmning mellem forskellige dele af landet og derved bidrage til at nå målene for EU's regional- og samhørighedspolitik.
            
            
               Hvad angår arten af den ulempe, der skyldes de klimatiske forskelle, har de svenske myndigheder gentaget den erklæring, der blev fremsat i tidligere anmodninger, om at udgifterne til opvarmning i gennemsnit er 30 % højere i de nordlige områder, fordi opvarmningsperioden i disse områder er længere. 
            
            
               Det provenutab, der følger af nedsættelsen på 96 SEK pr. MWh, anslås at beløbe sig til 710 mio. SEK årligt, eller 74 mio. EUR.
            
            
               (1)Foranstaltningens gennemførelse
            
            
               Foranstaltningen tager form af en nedsat punktafgiftssats for elektricitet. Denne nedsatte sats anvendes direkte, når afgiften opkræves. 
            
            
               Anvendelsesområde
            
            
               De svenske myndigheder har oplyst, at den geografiske differentiering blev indført på grundlag af objektive oplysninger om gennemsnitstemperaturer i opvarmningsperioden. På grundlag heraf gælder der en nedsat punktafgiftssats for elektricitet i alle kommunerne i de svenske len Norrbotten, Västerbotten og Jämtland samt i kommunerne Sollefteå, Ånge, Örnsköldsvik (i Västernorrlands len), Ljusdal (i Gävleborgs len), Malung-Sälen, Mora, Orsa, Älvdalen (i Dalarnas len) og Torsby (i Värmlands len). Foranstaltningen er begrænset til husholdninger og virksomheder i servicesektoren, for hvilke der normalt anvendes en punktafgiftssats på 325 SEK eller 33,83 EUR pr. MWh. Da den elektricitet, der forbruges af fremstillingsindustrien under alle omstændigheder beskattes til en lavere sats på 0,50 EUR (5 SEK) pr. MWh, påvirker den pågældende foranstaltning ikke virksomheder fra denne sektor.
            
            
               
                  Foranstaltningen giver elektricitetsforbrugergrupperne i disse dele af landet samme betingelser som de tilsvarende forbrugergrupper i det sydlige Sverige.
               
            
            
               (2)De svenske myndigheders argumenter vedrørende foranstaltningens virkning på det indre marked
            
         
         
            
               De svenske myndigheder mener ikke, at foranstaltningen vil påvirke det indre markeds funktionsmåde. De mener, at selv om foranstaltningen kunne påvirke samhandelen mellem medlemsstaterne ved at nedbringe omkostningerne for virksomheder i servicesektoren i visse områder i det nordlige Sverige, vil denne virkning være begrænset, da de fleste virksomheder inden for servicesektoren normalt opererer inden for et begrænset geografisk område.
            
            
               (3)Gældende bestemmelser på det område, som forslaget vedrører
            
            
               Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet.
            
            
            
               1.2.Sammenhæng med de gældende regler på samme område
            
            
               (1)Særlige politiske hensyn
            
            
               Direktivets artikel 19, stk. 1, første afsnit, har følgende ordlyd: 
            
            
               Ud over bestemmelserne i de foregående artikler, navnlig artikel 5, 15 og 17, kan Rådet med enstemmighed på forslag af Kommissionen give en medlemsstat tilladelse til at indrømme yderligere fritagelser eller lempelser, hvis særlige politiske hensyn taler herfor.
            
            
               Den foranstaltning, som Sverige påtænker, består i nedsættelse af punktafgiften på elektricitet, der forbruges af husholdninger og virksomheder i servicesektoren i det nordlige Sverige. De svenske myndigheder understreger, at der er to formål med foranstaltningen. For det første anfører de, at den nedsatte afgiftssats har en indirekte positiv miljøvirkning, idet Sverige kan anvende en højere afgiftssats i resten af landet, der ellers ville skulle nedsættes på grund af de særlige omstændigheder i det nordlige Sverige. Kommissionen konstaterer i den forbindelse, at miljøbeskyttelseskrav som sådan allerede er en integreret del af direktiv 2003/96/EF
                  3
                og derfor ikke i sig selv betragtes som særlige politiske hensyn. Direktivet giver imidlertid ikke på en overordnet måde mulighed for at tage hensyn til de særlige behov i regioner med meget særlige klimatiske betingelser. I en sådan sammenhæng kan målet om at bidrage til at opretholde et forholdsvis højt afgiftsniveau ved - gennem en nedsat sats – at undgå ellers urimelige byrder i regioner, der er omfattet af disse betingelser, derfor betragtes som et særligt politisk hensyn.
            
            
               For det andet anfører de svenske myndigheder, at nedsættelsen tilnærmer de samlede omkostninger ved opvarmning for forbrugerne i visse områder i det nordlige Sverige til de omkostninger, der bæres af forbrugerne i andre dele af landet, og således har et regional- og samhørighedspolitisk sigte. 
            
            
               På dette punkt kan den bemyndigelse, der er anmodet om, ligeledes betragtes som værende baseret på særlige politiske hensyn.
            
            
               1.3.Sammenhæng med Unionens politik på andre områder
            
            
               Den normale punktafgiftssats for elektricitet for husholdninger og virksomheder i servicesektoren i Sverige er 325 SEK eller 33,83 EUR pr. MWh
                  4
               . Med den foreslåede nedsættelse er den gældende sats i visse områder i det nordlige Sverige mindst 229 SEK pr. MWh eller 26,13 EUR pr. MWh. Eftersom afgiftssatserne for elektricitet ligger langt over minimumssatsen både i det nordlige Sverige og i resten af landet, er det rimeligt at antage, at den pågældende afgiftsnedsættelse rent faktisk indirekte bidrager til opnåelse af et højere samlet miljøbeskyttelsesniveau på den måde, der er beskrevet af de svenske myndigheder.
            
            
               I denne sammenhæng er formålet med foranstaltningen delvis at kompensere for de højere omkostninger ved opvarmning i de områder, hvor den nedsatte punktafgiftssats anvendes. Ifølge de svenske myndigheder fører de klimatiske betingelser i disse områder til et elforbrug, som gennemsnitligt er omkring 30 % højere end i resten af landet, hovedsagelig på grund af en længere opvarmningsperiode. 
            
            
               I denne forbindelse bemærker Kommissionen, at på grundlag af de seneste elpriser i Sverige, vil den prisnedsættelse, der følger af den foreslåede foranstaltning, være langt mindre end 25 % for alle relevante forbrugergrupper. Baseret på de seneste prisdata fra Eurostat varierer denne nedsættelse fra 2,7 % til 7 %, afhængigt af størrelsen af forbruget i de berørte husholdninger
                  5
               . 
            
            
               Beløbet for lempelsen ligger derfor fortsat under de ekstra omkostninger ved opvarmning i de pågældende regioner. Dermed forbliver det afgiftsmæssige incitament til effektiv energiudnyttelse på et niveau, der mindst svarer til situationen i resten af Sverige.
            
            
               Foranstaltningen er forenelig med Unionens politik på sundheds-, miljø-, energi- og transportområdet. 
            
            
               Under disse omstændigheder forekommer foranstaltningen også acceptabel ud fra hensynet til et velfungerende indre marked og behovet for at sikre loyal konkurrence. Navnlig på grund af den afsidesliggende karakter af de områder, som den finder anvendelse på, og den omstændighed, at den er begrænset til husholdninger og virksomheder i servicesektoren, forventes det ikke, at den vil medføre betydelige konkurrencefordrejninger eller ændringer i handelsmønstrene mellem medlemsstaterne. Der skal endelig gøres opmærksom på, at en afgiftsnedsættelse for de pågældende områder har været gældende i 30 år, uden at dette, så vidt det er Kommissionen bekendt, har givet anledning til nogen problemer i relation til det indre markeds funktion eller andre målsætninger i EU 's politik.
            
            
               Efter den nedsættelse, som de svenske myndigheder agter at gennemføre, vil punktafgiftssatsen for elektricitet i de pågældende regioner fortsat overholde minimumsafgiftssatsen i henhold til artikel 10 i direktiv 2003/96/EF. Såfremt foranstaltningen opfylder de betingelser, der er fastsat i artikel 44 i den generelle gruppefritagelsesforordning (EF) nr. 651/2014/EU
                  6
               , er foranstaltningen som følge deraf fritaget for kravet om forudgående underretning.
            
            
               (1)Anvendelsesperioden for foranstaltningen og udvikling af EU's rammer for energibeskatning
            
         
         
            
               Kommissionen foreslår, at anvendelsesperioden fastsættes til det længst tilladte tidsrum i henhold til direktiv 2003/96/EF, dvs. seks år. Denne periode synes at være passende for at give de berørte forbrugere en tilstrækkelig grad af sikkerhed.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               2.1.Retsgrundlag
            
            
               Artikel 19 i Rådets direktiv 2003/96/EF.
            
            
               2.2.Nærhedsprincippet (for områder, der ikke er omfattet af enekompetence) 
            
            
               Indirekte beskatning, som er omfattet af artikel 113 i traktaten om Den Europæiske Unions funktionsmåde, er ikke i sig selv et område, der falder ind under Unionens enekompetence i den i artikel 3 i traktaten fastlagte betydning.
            
            
               
                  I henhold til artikel 19 i direktiv 2003/96/EF har Rådet imidlertid enekompetence til i form af afledt ret at give en medlemsstat tilladelse til at indføre yderligere fritagelser eller lempelser med hjemmel i denne artikel. Medlemsstaterne kan derfor ikke sætte sig i stedet for Rådet. Nærhedsprincippet finder derfor ikke anvendelse i forbindelse med denne gennemførelsesafgørelse.
               
            
            
               2.3.Proportionalitetsprincippet
            
            
               Forslaget er i overensstemmelse med proportionalitetsprincippet. Afgiftslempelsen overstiger ikke, hvad der er nødvendigt for at nå det pågældende mål.
            
            
               2.4.Valg af retsakt
            
            
               Foreslået instrument: Rådets gennemførelsesafgørelse.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               3.1.Efterfølgende evalueringer/kvalitetskontrol af gældende lovgivning
            
            
               
                  Foranstaltningen kræver ikke en evaluering af eksisterende lovgivning.
               
            
            
               3.2.Høringer af interesserede parter
            
            
               Forslaget er baseret på en anmodning fra Sverige og vedrører kun denne medlemsstat.
            
            
               3.3.Indhentning og brug af ekspertbistand
            
            
               Der har ikke været behov for ekstern ekspertbistand.
            
            
               3.4.Konsekvensanalyse
            
            
               
                  Dette forslag vedrører en tilladelse til en enkelt medlemsstat, som denne selv har anmodet om, og kræver ikke en konsekvensanalyse.
               
            
         
         
            
               
                  De oplysninger, som Sverige har indgivet, tyder på, at foranstaltningen kun vil have begrænset virkning på skatteindtægterne, og punktafgiftssatsen for elektricitet i det nordlige Sverige vil stadig ligge over den minimumsafgiftssats, der er fastsat i direktiv 2003/96/EF. Sverige forventer, at foranstaltningen får en positiv indvirkning på opfyldelsen af landets social- og samhørighedspolitiske mål.
               
            
            
               3.5.Målrettet regulering og forenkling
            
            
               
                  Foranstaltningen indeholder ikke bestemmelser om en forenkling. Den følger af anmodningen fra Sverige og vedrører kun denne medlemsstat.
               
            
            
               3.6.Grundlæggende rettigheder
            
            
               
                  Forslaget har ingen indvirkning på grundlæggende rettigheder.
               
            
            
               4.VIRKNINGER FOR BUDGETTET
            
            
               Foranstaltningen indebærer ikke nogen finansiel eller administrativ byrde for Unionen. Forslaget har derfor ingen indvirkning på Unionens budget.
            
            
               5.ANDRE FORHOLD
            
            
               5.1.Nærmere redegørelse for de enkelte bestemmelser i forslaget
            
            
               
                  Artikel 1- Sverige gives tilladelse til fortsat at anvende en nedsat punktafgiftssats for elektricitet i visse nordlige områder.  
               
               
                  Afgiftssatsen må efter reduceringen ikke være lavere end de mindstesatser, der er fastsat i direktiv 2003/96/EF, og nedsættelse vil gælde for alle elektricitetsforbrugere, der betaler den normale punktafgiftssats i det nordlige Sverige.
               
               
                  Foranstaltningen vil hjælpe de dårligt stillede områder med at mindske de højere elektricitetsudgifter, der skyldes det kolde klima. 
               
               
                  Artikel 2 - Den tilladelse, der anmodes om, gives med virkning fra den 1. januar 2018 for en periode på seks år, som ønsket af Sverige.
               
            
            
               2017/0320 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om bemyndigelse af Sverige til at anvende nedsatte punktafgiftssatser for elektricitet, der forbruges af husholdninger og virksomheder i servicesektoren, som er beliggende i visse områder i det nordlige Sverige, i overensstemmelse med artikel 19 i direktiv 2003/96/EF
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet
                  7
               , særlig artikel 19, stk. 1,
            
         
         
            
               under henvisning til forslag fra Europa-Kommissionen, og
            
            
               ud fra følgende betragtninger: 
            
            
               (1)Rådets gennemførelsesafgørelse 2012/47/EU
                  8
                bemyndiger Sverige til indtil den 31. december 2017 at anvende en nedsat punktafgiftssats for elektricitet, som forbruges af husholdninger og virksomheder i servicesektoren i visse områder i det nordlige Sverige, i henhold til artikel 19 i direktiv 2003/96/EF.
            
            
               (2)Ved brev af 10. maj 2017 anmodede Sverige om bemyndigelse til fortsat at anvende en nedsat punktafgiftssats for elektricitet, som forbruges af de samme støttemodtagere, i en periode på yderligere seks år, dvs. indtil den 31. december 2023. Nedsættelsen skal være begrænset til 96 SEK pr. MWh. Ved brev af 1. september 2017 fremsendte Sverige yderligere oplysninger og præciseringer.
            
            
               (3)I de pågældende områder er udgifterne til opvarmning i gennemsnit 30 % højere end i resten af landet på grund af den længere opvarmningsperiode. En nedsættelse af elektricitetsudgifterne for husholdninger og virksomheder i servicesektoren i disse områder indsnævrer forskellen mellem de samlede udgifter til opvarmning for forbrugerne i det nordlige Sverige og dem, der betales af forbrugerne i resten af landet. Foranstaltningen bidrager derfor til at nå regional- og samhørighedspolitiske mål. Afgiftsnedsættelsen bør ikke overstige, hvad der er nødvendigt for at kompensere for de ekstra udgifter til opvarmning i husholdninger og virksomheder i servicesektoren i visse områder i det nordlige Sverige.
            
            
               (4)De nedsatte afgiftssatser vil ligge over de minimumssatser, der er fastsat i artikel 10 i direktiv 2003/96/EF. 
            
            
               (5)I betragtning af den afsidesliggende karakter af de områder, som nedsættelsen finder anvendelse på, det forhold, at den ikke bør overstige de ekstra udgifter til opvarmning i det nordlige Sverige, og den omstændighed, at foranstaltningen er begrænset til husholdninger og virksomheder i servicesektoren, forventes det ikke, at foranstaltningen vil medføre betydelige konkurrencefordrejninger eller ændringer i samhandelen mellem medlemsstaterne. 
            
            
               (6)Foranstaltningen kan derfor godtages ud fra hensynet til et velfungerende indre marked og behovet for at sikre loyal konkurrence.  Den er også forenelig med Unionens sundheds-, miljø-, energi- og transportpolitik. 
            
            
               (7)Det følger af artikel 19, stk. 2, i direktiv 2003/96/EF, at hver tilladelse, der gives i henhold til samme artikel, skal være strengt tidsbegrænset. For at give de berørte forbrugere en tilstrækkelig grad af sikkerhed bør tilladelsen indrømmes for en periode på seks år.
            
            
               (8)Det er vigtigt at sikre, at bemyndigelsen ved afgørelse 2012/47/EU fortsat gælder, således at der ikke opstår et tomrum mellem den afgørelses udløb og det tidspunkt, hvor nærværende afgørelse får virkning.
            
            
               (9)Denne afgørelse har ingen indflydelse på anvendelsen af Unionens regler vedrørende statsstøtte — 
            
            
               VEDTAGET DENNE AFGØRELSE: 
            
            
               Artikel 1
            
            
               1.Sverige bemyndiges herved til at anvende en nedsat punktafgiftssats for elektricitet, som forbruges af husholdninger og virksomheder i servicesektoren i de i bilaget anførte kommuner.
                  
                  Nedsættelsen fra den normale nationale punktafgiftssats for elektricitet må ikke være større end, hvad der er nødvendigt for at kompensere for de ekstra opvarmningsudgifter som følge af klimaforholdene i Nordsverige sammenlignet med resten af Sverige, og må ikke overstige 96 SEK pr. MWh.
            
            
               2.De nedsatte satser skal overholde kravene i direktiv 2003/96/EF, særlig minimumssatserne i artikel 10.
            
            
               Artikel 2
            
            
               Denne afgørelse anvendes fra den 1. januar 2018 til den 31. december 2023.
            
            
               Artikel 3
            
            
               Denne afgørelse er rettet til Kongeriget Sverige.
            
            
               Udfærdiget i Bruxelles, den […].
            
         
         
            
                  På Rådets vegne
            
            
                  Formand
            
         
         
            
                  
                     (1)
                  
                        Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet, EUT L 283 af 31.10.2003, s. 51.
               
               
                  
                     (2)
                  
                        Baseret på vekselkursen den 2. oktober 2017 (9,6055 SEK = 1 EUR), jf. artikel 13, stk. 1, i direktiv 2003/96/EF og EUT C 331 af 3.10.2017, s. 3.
               
               
                  
                     (3)
                  
                        Se navnlig betragtning 6 og 7.
               
               
                  
                     (4)
                  
                        I medfør af artikel 5 i direktiv 2003/96/EF kan medlemsstaterne anvende differentierede afgiftssatser mellem erhvervsmæssigt og ikke-erhvervsmæssigt forbrug. På grundlag af artikel 11, stk. 4, i direktiv 2003/96/EF kan medlemsstaterne begrænse anvendelsen af lavere afgifter for erhvervsmæssigt forbrug. Ifølge oplysninger fra Sverige er afgiftssatsen for erhvervsmæssigt forbrug begrænset til produktionssektoren. Dermed anvendes afgiftssatsen for ikke-erhvervsmæssigt forbrug på både husholdninger og virksomheder i servicesektoren. EU's minimumssats for ikke-erhvervsmæssigt brug er på 1 EUR pr. MWh. 
               
               
                  
                     (5)
                  
                        Kilde: Eurostats pristal for 2. halvår 2016. Disse tal er for kategorierne fra ikkeindustrielt forbrug hos husholdninger med et årligt forbrug på mindre end 1 MWh til husholdninger med et årligt forbrug på over 15 MWh. 
               
               
                  
                     (6)
                  
                        Kommissionens forordning (EU) nr. 651/2014 om visse kategorier af støttes forenelighed med det indre marked i henhold til traktatens artikel 107 og 108 (EUT L 187 af 26.6.2014, s. 1).
               
               
                  
                     (7)
                  
                        EUT L 283 af 31.10.2003, s. 51.
               
               
                  
                     (8)
                  
                        EUT L 26 af 28.01.2012, s. 33.
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den1.12.2017
            COM(2017) 724 final
            BILAG
            til
            Forslag til Rådets gennemførelsesafgørelse
            om bemyndigelse af Sverige til at anvende nedsatte punktafgiftssatser for elektricitet, der forbruges af husholdninger og virksomheder i servicesektoren, som er beliggende i visse områder i det nordlige Sverige, i overensstemmelse med artikel 19 i direktiv 2003/96/EF
            
               
         
         
            
               BILAG
            
            
            
                     
                        Regioner
                     
                  
                  
                     
                        Kommuner
                     
                  
               
                     
                        Norrbottens län 
                     
                  
                  
                     
                        Alle kommuner
                     
                  
               
                     
                        Västerbottens län
                     
                  
                  
                     
                        Alle kommuner
                     
                  
               
                     
                        Jämtlands län
                     
                  
                  
                     
                        Alle kommuner
                     
                  
               
                     
                        Västernorrlands län
                     
                  
                  
                     
                        Sollefteå, Ånge, Örnsköldsvik 
                     
                  
               
                     
                        Gävleborgs län
                     
                  
                  
                     
                        Ljusdal 
                     
                  
               
                     
                        Dalarnas län
                     
                  
                  
                     
                        Malung, Mora, Orsa, Älvdalen
                     
                  
               
                     
                        Värmlands län
                     
                  
                  
                     
                        Torsby